ET Euroopa Liidu Teataja C 35/19

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 35/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOONDDOKUMENT

NÕUKOGU MÄÄRUS (EÜ) nr 510/2006

„BROVADA”

EÜ nr: IT-PDO-0005-0783-14.07.2009

KGT ( ) KPN ( X )

1. Nimetus:

„Brovada”

See ei ole geograafiline nimetus vaid murdesõna, mida punktis 4 nimetatud geograafilises piirkonnas tavapäraselt kasutatakse kõnealusele toiduainele viitamiseks.

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Kaitstud päritolunimetust (KPN) „Brovada” kasutatakse toote kohta, mis saadakse violetse juurekaelaga naeri (Brassica rapa L. var. rapa Hart) ehk brovada naeri kohaliku ökotüübi marineerimisel, milleks seda leotatakse ja kääritatakse viinamarjade pressimisjäägis.

Toodet müüakse riivitud ribadena, millel on järgmised omadused:

— krõmpsuv ja elastne konsistents, mitte kunagi kõva;

— kasutatud viinamarjade pressimisjäägist sõltuvalt roosa, roosaka või punaka varjundiga kreemjasvalge värvus;

— 3–7 mm paksused ribad;

— pH tase 3,4–3,8;

— suurim äädikhappena väljendatud lenduvate hapete sisaldus 5,5 mg/g;

— hapukas maitse ilma värske köögivilja maitsevarjundita;

— viinamarjade pressimisjäägi pikantne aroom.

3.3. Tooraine (üksnes töödeldud toodete puhul):

Brovada naeris, violetse kaelaga naeri (Brassica rapa L. var. rapa Hart) kohalik ökotüüp, mis on kantud Friuli-Venezia Giulia autonoomse regiooni poolt hallatavasse indigeensete põllu- ja metsamajandusressursside kaitse piirkondlikku registrisse (registri köögiviljade jaotisse). Küpsel saadusel peaksid põllul olema järgmised tunnused: — silindrilise või tüvikoonuse kujuga juurikas, mis hõlbustab ribadeks riivimist; — pikkus vähemalt 12 cm; — tugev ja mahlane valge viljaliha; — kaela juurest kuni kahe kolmandiku pikkuseni punakasvioletne ja ülejäänud osas valge koor; — vähemalt üks kolmandik juurika kogupikkusest on mulla all.

Viinamarjade pressimisjäägil on järgmised tunnused: — saadud ainult punktis 4 nimetatud tootmispiirkonnast pärinevaid punaseid viinamarju kasutava veinitootmise käigus; — ilma nähtavate hallitus- või mädanemistunnusteta; — kuiv ja kergesti peenestatav.

Vesi.

Mittekohustuslik tooraine:

— värske purustatud viinamarjasegu: punktis 4 nimetatud tootmispiirkonnast pärinevatest punastest viinamarjadest, ainult viinamarjade pressimisjäägiga segamiseks;

— punane vein: punktis 4 nimetatud tootmispiirkonnas kasvatatud ja seal veiniks tehtud punastest viinamarjadest;

— punase veini äädikas;

— teraline meresool.

Säilitus- ja värvaineid kasutada ei tohi.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Naerid peavad olema kasvatatud ja „Brovada” peab olema valmistatud määratletud piirkonnas.

3.6. Erieeskirjad viilutamise, riivimise, pakendamise jm kohta:

„Brovada” müügieelne pakendamine peab toimuma tootmiskohas, et kaitsta toodet „Brovada” ning kääritamisjärgsel riivimisel vabanevat vedelikku põhiliste keemiliste ja organoleptiliste omaduste halvenemise eest.

Toodet “Brovada” müüakse järgmistes hermeetiliselt suletud pakendites:

— toiduainetele sobivad kilekotid, maht: 500 g, 600 g, 700 g, 800 g, 900 g, 1 kg, 1,1 kg, 1,2 kg, 1,3 kg, 1,4 kg, 1,5 kg;

— toiduainetele sobivad plastalused, maht: 100 g, 150 g, 200 g, 250 g, 300 g, 350 g, 400 g, 450 g, 500 g, 550 g, 600 g, 650 g, 700 g, 750 g, 800 g, 850 g, 900 g, 950 g, 1 kg, 1,05 kg, 1,1 kg, 1,15 kg, 1,2 kg, 1,25 kg, 1,3 kg, 1,35 kg, 1,4 kg, 1,45 kg, 1,5 kg, 3 kg, 4 kg;

— toiduainetele sobivad plastämbrid, maht: 2,5 kg, 5 kg, 10 kg;

— klaaspurgid, maht: 250 g, 400 g, 500 g, 600 g, 700 g, 800 g, 900 g, 1 kg, 1,1 kg, 1,2 kg, 1,3 kg, 1,4 kg, 1,5 kg.

3.7. Erieeskirjad märgistamise kohta:

Igal „Brovada” pakendil peab olema etikett.

Tootele paigutatud etikettidel peavad olema näha järgmised elemendid:

logo, sõnad „Denominazione di Origine Protetta” (kaitstud päritolunimetus), ühenduse logo, viinamarjade pressimisjäägi tootmisaasta, tootepartii tunnus.

Nimetust „Brovada DOP” ei tõlgita.

Keelatud on lisada mis tahes kirjeldusi, mida ei ole otsesõnu ette nähtud.

Nimede, kaubanimede ja margitoodete nimede kasutamine on lubatud tingimusel, et neid ei kasutata kiitmise eesmärgil ning nad ei ole ostjat eksitavad.

Logo koosneb kahest põhielemendist: stiliseeritud naeri kujutisest ja tekstist „Brovada”.

Naeri kujutis esitatakse käsitsi tekstuurkaardile joonistatud pildi kujul. Naeri kujutis on vertikaaltelje suhtes 20-kraadise nurga all, nii et osa selle lehti jääb suurtähtedega kirjutatud sõna „Brovada” algustähe B alla. Ülal kirjeldatud elementidest koosneva logo all on tekst „Denominazione di Origine Protetta” (Kaitstud päritolunimetus).

4. Geograafilise piirkonna täpne määratlus:

Piirkond, kus toodet „Brovada” KPN toodetakse ja pakendatakse, asub Friuli-Venezia Giulia autonoomses regioonis Gorizia, Pordenone ja Udine omavalitsusüksuste rahvaloendusringkonnas ja haldusterritooriumil, välja arvatud merepinnast kõrgemal kui 1 200 meetrit asuvad alad.

5. Seos geograafilise piirkonnaga:

5.1. Geograafilise piirkonna eripära:

Brovada naeri kasvatamisala iseloomustab mõõdukas kliima: temperatuurimustrid on küllaltki ühtlased, neile lisanduvad rohked vihmad. Juulist kuni novembrini on keskmine sademetehulk 500–700 mm. Aasta soojemal poolel, aprillist septembrini, on äikese sagedus 0,5 ehk ülepäeviti; kõige sagedamini (35 %) esineb äikest hilisel pärastlõunal ja kõige harvemini (15 %) hommikuti.

Suvine temperatuur on vahemikus 18,8–22,4 °C. Sügisene temperatuur jääb soodsasse temperatuurivahemikku. Madalaim temperatuur on kogu tootmispiirkonnas küllaltki kõrge (keskmiselt 8,2 °C).

Põllukultuuri kasvupinnas on kobe, mõõdukalt sõmer ning selle tekstuuri iseloomustab läbilaskvus ja optimaalne kuivendus, mis muudab mulla hapnikurikkaks. Vaatlusalune maa-ala asub madalamal kui 1 200 m merepinnast Sellest suurematel kõrgustel ei jõua brovada naeris, mis on kaheaastane juurvili, määratletud piirkonnas oma kasvuperioodi lõpetada, selle juurikas jääb kiduraks, talve üleelamine on raskendatud ning mõnel juhul ei õnnestu viljuvate õite kasvatamine. Pinnase eriomadused koos kasvuperioodi leebe temperatuuriga avaldavad otsest mõju naeri arengule, võimaldades hoida optimaalset kvaliteeditaset. Kõigil „Brovada” tootmise etappidel on olulised tootjate teadmised ja vahetud kogemused. Inimeste panus on määrava tähtsusega sellistel tootmisetappidel nagu viinamarjade pressimisjäägi hapendamise protsess, vajaliku koguse hindamine, õige kihiti tõrde ladumine, naeri marineerimisprotsessi kestuse määramine ja selle lõpuaja tuvastamine.

5.2. Toote eripära:

„Brovada” valmistamine on Friuli-Venezia Giulia autonoomses regioonis asuva määratletud piirkonna ainuomane tava.

Tootel „Brovada” on krõmpsuv ja elastne konsistents, see ei ole kunagi kõva, sellel on hapukas maitse ja viinamarjade pressimisjäägi pikantne aroom. Sõltuvalt kasutatud viinamarjade pressimisjäägist on sellel roosa, roosaka või punaka varjundiga kreemjasvalge värvus.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Seosed „Brovada” ja geograafilise tootmispiirkonna vahel seisnevad brovada naeri ökotüübi kasvatamises ning selle töötlemise erimeetodites, mis on regioonile ainuomased. „Brovada” tootmispiirkonnale on iseloomulik valdavalt mõõdukas kliima kahel kõige kriitilisemal perioodil – külvamise ja taimede arengu ajal – ning see langeb kokku piirkonnaga, kus brovada naeri ökotüüpi on traditsiooniliselt kasvatatud. Selle ökotüübi on kohalikud taimekasvatajad aretanud pika aja jooksul toote „Brovada” valmistamise eesmärgil. Pinnase omadused, kasvumaa kõrgus merepinnast ja kasvuperioodi mahe temperatuur võimaldavad toota brovada naerist, mille optimaalselt õrn viljaliha ja vähene kiulisus on järgneva töötlemise jaoks esmatähtsad.

Sarnaselt on „Brovada” valmistamiseks kasutatav viinamarjade pressimisjääk – ning mõnikord ka viinamarjad ja/või vein – saadud punaste viinamarjade ja geograafilise piirkonna eriomase koosmõju tagajärjel. Ka on tootmispiirkonnas iseloomulik mikrofloora, mis võib avaldada viinamarjade pressimisjäägi ja naeri käärimisprotsessile olulist organoleptiliselt tajutavat mõju.

Lisaks mängivad „Brovada” tootmise paljudel etappidel otsustavat rolli selle piirkonna tootjate teadmised ja vahetud kogemused.

Ainult vaatluse ja kogemuste põhjal õige marineerimise tagamine on kohaliku kultuuri juurde kuuluv oskus. Kasutatakse kahte hapendamisprotsessi – viinamarjade pressimisjäägi hapendamine äädikhappebakteritega ning naeri hapendamine piimhappebakteritega – ning nende korrektset kulgemist mõjutab suur hulk tegureid. Teadlikkus neist teguritest ning võime neid kontrollida, et valmistatav „Brovada” oleks kindlaksmääratud keemiliste omaduste, unikaalse konsistentsi, maitse ja aroomiga, on olemas ainult selles tootmispiirkonnas ning seda kinnitavad ka paljud dokumendid.

On arvukalt ajaloolisi viiteid selle toote olemasolu kohta antud piirkonnas: Jacopo Valvasone di Maniago (16. sajandi ajaloolane) Cronaca inedita („Avaldamata kroonika”) teemal Incursioni dei turchi in Friuli („Türklaste rüüsteretked Friulisse”), mille on avaldatud Tombetti-Murero kirjastus Udines 1860. aastal; professor Filippo Re kirjeldus naeri kasvatamise ja säilitamise kohta teoses Annali dell'Agricoltura del Regno d'Italia („Itaalia Kuningriigi põllumajandusannaalid”), 5. köide – jaanuar–veebruar–märts 1810. Selle tunnustatud agronoomiateadlase poolt peaaegu kakssada aastat tagasi kirjeldatud „Brovada” valmistamise menetlus on jäänud tänase päevani põhijoontelt samasuguseks.

„Brovada” on leidnud mainimist mitmesugustes kokandus- ja kirjandusteostes. Neist kaks põhilist on:

— Ippolito Nievo (1831–1861), Confessioni di un italiano (1867), ingliskeelse pealkirjaga The Castle of Fratta („Fratta loss”);

— Guido Piovene (1907–1974), Viaggio in Italia („Teekond Itaalias”) (1957).

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Ministeerium algatas riikliku vastuväidete esitamise menetluse, avaldades taotluse „Brovada” tunnustamise kohta kaitstud päritolunimetusena 3. aprilli 2009. aasta Itaalia Vabariigi Teatajas nr 78.

Toote spetsifikaadi täistekst on saadaval järgmise lingi kaudu:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

või

otse ministeeriumi kodulehel (http://www.politicheagricole.it), valides esmalt jaotise „Prodotti di Qualità” (ekraani vasakul poolel) ja järgmisena „Disciplinari di Produzione all'esame dell'UE [regolamento (CE) n. 510/2006]”.

(1) ELT L 93, 31.3.2006, lk 12.